ন্যাশনাল ইন্সটিটিউট অফ সায়েন্স এডুকেশন অ্যান্ড রিসার্চ, ওড়িশায় প্রধানমন্ত্রী শ্রী নরেন্দ্র মোদীর ভাষণ

জয় জগন্নাথ, ওড়িশার রাজ্যপাল ডঃ জামির মহোদয়, ওড়িশার মুখ্যমন্ত্রী শ্রী নবীন পট্টনায়ক, আমার মন্ত্রিসভার সদস্য শ্রী জুয়েল ওরাম, শ্রী ধর্মেন্দ্র প্রধান, প্রধানমন্ত্রী দপ্তরের সহকর্মী ডঃ জিতেন্দ্র সিং, লোকসভার সদস্য ডঃ প্রসন্ন কুমার সিং, পরমাণু শক্তি কমিশনের চেয়ারম্যান ডঃ শেখর বসু, নায়সির-এর অধ্যাপক চন্দ্রশেখর ও এখানে উপস্থিত সকল গুণীজন এবং নবীন বন্ধুরা, আমার সৌভাগ্য যে আজ দেশকে একটি বড় ঐতিহ্য সমর্পণ করার সুযোগ পাচ্ছি। ভবন তো অনেক নির্মিত হয়, কিন্তু ইঁট-পাথরে গড়ে ওঠা সকল ভবন ও সৌধ ততদিন পর্যন্ত প্রেরণার কেন্দ্র হয়ে ওঠে না, যতদিন এর সঙ্গে যুক্ত মানুষদের আত্মা এর সঙ্গে সম্পৃক্ত না হয়। সেজন্য যে কোনও ব্যবস্থার যত গুরুত্বই থাকুক না কেন, তার মধ্যে প্রাণ থাকা উচিৎ। আমি অত্যন্ত আনন্দিত যে, বিজ্ঞান ও প্রযুক্তির ক্ষেত্রে আমাদের বৈজ্ঞানিকরা, আমাদের অধ্যাপকরা এবং আমাদের ছাত্ররা মন-প্রাণ এক করে কাজে লেগে পড়েছেন। সবাই নতুন কিছু করে দেখাতে চান। সকলের ভাগ্যে নোবেল পুরস্কার জোটে না, কিন্তু কোনও গবেষণা, কোনও আবিষ্কার যখন গরিব ও সাধারণ মানুষের জীবনে পরিবর্তন আনে, এর থেকে বড় কোনও পুরস্কার হতে পারে না। এমন সুলভ ও দীর্ঘস্থায়ী প্রযুক্তি বিকশিত হওয়া উচিৎ, যা ‘জিরো এফেক্ট, জিরো ডিফেক্ট’ হবে। ‘জিরো এফেক্ট’ বলতে আমি বুঝি, যে প্রযুক্তি পরিবেশ ও আবহাওয়ার ওপর কোনও কুপ্রভাব ফেলে না। বিশ্ব উষ্ণায়ন কিংবা ব্যক্তি ও প্রাকৃতিক সম্পদের ক্ষেত্রে কোনও পার্শ্ব প্রতিক্রিয়াও থাকবে না। ‘জিরো ডিফেক্ট’ বলতে আমি বুঝি, উৎকর্ষ, যা শুধু ভারতে নয়, সারা পৃথিবীতে সাদরে গ্রহণযোগ্য হবে। প্রযুক্তিলব্ধ সম্পদকে সাধারণ মানুষের কাছে পৌঁছে দিতে হবে। আপনাদের ক্যাম্পাস ঘুরে আমার খুব ভালো লেগেছে। আমি আপনাদের কাছ থেকে দুটো জিনিস চাই। এর জন্য কোনও রাজকোষ সহায়তার প্রয়োজন নেই। প্রয়োজন শুধু আপনাদের ইচ্ছা শক্তি। আপনারা চাইলে এই ক্যাম্পাসকে ঘন সবুজ করে তুলতে পারেন। ক্যাম্পাসের মধ্যে একটা ছোট টিলা রয়েছে, সেখানে কোনও গাছপালা দেখতে পেলাম না, এই ভবন নির্মাণের সময়েই সেখানে সবুজায়ন করা উচিৎ ছিল। কিন্তু তা যখন হয়নি, আমাদের প্রত্যেককে সংকল্প করতে হবে, যাতে দু’বছরের মধ্যে এই চত্বরের সবুজায়ন সম্পন্ন হয়। প্রত্যেক ছাত্র পাঁচটি করে গাছ লাগাও, তা হলে ভবিষ্যতে বাড়ি থেকে তোমার সঙ্গে কেউ দেখা করতে আসবেন তাঁদের তুমি নিয়ে গিয়ে দেখাতে পারবে যে, এই পাঁচটি গাছ আমি লাগিয়েছি এবং পরিচর্যা করছি। তোমরা এরকম সংকল্প নিলে দু’বছরের মধ্যেই তোমাদের ক্যাম্পাস ভারতের সবুজতম ক্যাম্পাসগুলির অন্যতম হয়ে উঠবে। আমার দ্বিতীয় আকাঙ্খাটি প্রযুক্তির সঙ্গে জড়িত, আবার সবুজের সঙ্গেও জড়িত। এই ভবনকে আমরা কত তাড়াতাড়ি সৌরশক্তি নির্ভর করে গড়ে তুলতে পারি। এক্ষেত্রেও যদি সাফল্য আসে, তা হলে দেখবেন, এই ভবনের ইঁট-পাথর-দেওয়ালকে কত আপন মনে হয়। শিক্ষা প্রতিষ্ঠানকে পুজোর ঘর-এর মতো ভাবলেই এর সাথে আমাদের আত্মা যুক্ত হবে। কখনও বিতর্ক হয় যে, উন্নত গবেষণাগার এবং পরিকাঠামো থাকলেই বিজ্ঞানের অগ্রগতি হয়। একথা ঠিক কিন্তু এটাও ঠিক যে আজ গোটা দুনিয়ায় ভারতের মহাকাশ গবেষণা একটি আলাদা জায়গা করে নিয়েছে। মঙ্গল অভিযানে আমাদের দেশের নবীন বিজ্ঞানীরাই সবচেয়ে বেশি সাফল্য পেয়েছে। কিন্তু, খুব কম মানুষই হয়তো জানেন, যখন আমাদের দেশে মহাকাশ গবেষণার কাজ শুরু হয়েছে তখন এর যন্ত্রপাতি বিজ্ঞানীরা সাইকেলে করে নিয়ে যেতেন, মোটর গ্যারাজে কাজ হতো। তাই আমি বলতে চাই, শুধু উন্নত ভবন ও পরিকাঠামো থাকলেই হবে না, আমাদের বৈজ্ঞানিকদের দু’চোখ ভরা স্বপ্ন এবং কিছু করে দেখানোর তীব্র আকাঙ্খা ও সমর্পণ ভারতকে মহাকাশবিদ্যায় আজকের সাফল্য এনে দিয়েছে। এঁদের পরিশ্রম ও পৌরুষের ফলে মঙ্গলগ্রহে আজ ভারতের তেরঙ্গা উড়ছে। সেজন্য কিছু করে দেখাবো এই ভাবনাই বিশ্বকে নতুন কিছু এনে দিতে পারে। মানবসভ্যতার এটাই স্বভাব – নিরন্তর পরিবর্তনশী^তা। প্রত্যেক যুগে পরিবর্তন এসেছে এবং অগ্রগামী মানুষরা এই পরিবর্তনের সঙ্গে নিজেদের খাপ খাইয়ে নিয়েছেন। আবিষ্কার বন্ধ হয়ে গেলে জীবন স্থগিত হয়ে পড়বে, ব্যবস্থাও নিঃপ্রাণ হয়ে পড়বে। আপনাদের এই ইন্সটিটিউট